Publication: Magyar Közlöny
Issue: MK-2002-60 (Year: 2002, Number: 60)
Era: 1990-2004
Section: a 19/2002. (V. 8.) OM rendelethez
Paragraph Index: 144

2. Településrendezési követelmények 2.1. Az intézményt a helyi településrendezési tervek és a helyi építési szabályzat alapján kell telepíteni. Ezek készítése során figyelembe kell venni az alábbiakat: — ártérbe, belvizes, egészségre ártalmas szennyezett területre óvodát építeni nem lehet; — az épület magassági kitûzési adatait az árvízi és belvízi kockázat szempontjából az illetékes vízügyi hatósággal véleményeztetni kell. 2.2. Az óvoda telepíthetõ önállóan vagy közösen bölcsõdével, általános iskolával, középiskolával, szakiskolával, közkönyvtárral, uszodával, gyermekrendelõvel, konyha-étteremmel és a település szabályozási tervében meghatározott más hasonló rendeltetésû — a nevelést nem zavaró — intézménnyel, de az óvodának a közterület felõli megközelítését és a bejáratait el kell különíteni, továbbá az óvoda a gyermekrendelõvel közvetlenül nem érintkezhet. Magas zajterhelésû és forgalmas útvonalhoz közeli területen — ha más helyszín nem lehetséges — csak a megfelelõ kültéri (növénysáv, zajvédõ fal) és belsõ téri (ablakszigetelés) zajvédelmi megoldások tervezése és megvalósítása esetén építhetõ óvoda. Városokban a telepítés legyen tömegközlekedéssel jól megközelíthetõ. Óvoda 50 fõ befogadóképességig létesíthetõ más rendeltetésû épületben is (pl. lakó- vagy irodaépületben), de a teljes elválasztást és megfelelõ méretû udvarterületet (kert, játszóudvar) biztosítani kell. Tömör városias (általában zártsorú) beépítésû területen a legfeljebb 50 gyermek befogadására szolgáló óvoda más fõrendeltetésû épület tetõszintjén is elhelyezhetõ, ha a személy és gazdasági bejárata független, a fokozott balesetvédelmi és tûzvédelmi elõírásoknak megfelel. Az alapvetõ pedagógiai, egészségügyi követelményeket kielégítõ játszókert tetõteraszon is kialakítható. 2.3. A telek — nagysága: 36,0 m2/fõ, illetve az építési övezetre elõírt legkisebb telekméret lehet (megengedhetõ eltérés legfeljebb 10%, de 50 fõ befogadóképességû kisóvodánál 46,0 m 2/fõ lehet). Mezõgazdasági gyakorlókert, elkülönített gazdasági udvar (teherszállítás céljára), vagy jelentõs (egész települést vagy több intézményt kiszolgáló) szabadtéri sportlétesítmények elhelyezésére és a külön jogszabályban elõírt gépjármû várakozóhelyek (parkoló-) céljára többletterületet kell biztosítani. A szelektív hulladékgyûjtés megvalósításának feltételeit megfelelõ tároló tervezésével biztosítani kell; — tagolása: játszó-, pihenõ-, sportterületet kell létesíteni a szükséges közlekedõ- és zöldfelületekkel. Valamennyi terület kialakításánál a mozgássérültekre tekintettel kell lenni. A játszó-, pihenõterület nagysága legalább 10,0 m 2/fõ legyen. A telken csak pedagógiai célzatú állattartás (gyakorlati ismeretek, biológiai, környezetvédelmi oktatás stb.) engedhetõ meg; — beépítésének mértéke: legfeljebb 25% legyen, és tegye lehetõvé, hogy a foglalkoztató természetes megvilágítását biztosító homlokzatfelülete a szomszédos telekhatártól legalább 10,0 m távolságra legyen, és a vele szemközti épülettömeggel alkotott légtérarány legalább 1:2 legyen; — beépítésének módja: az építhetõ szintek száma legfeljebb kettõ (földszint +egy), a kisóvodák és a mozgáskorlátozottak számára csak egyszintes épület építhetõ. Az épület akadálymentes megközelítését és az építményben való mozgást, valamint veszélyhelyzet esetén a mentés feltételeit biztosítani kell, amelyekhez a tûzvédelmi szakhatóság elõzetes állásfoglalását ki kell kérni.

Source: https://magyarkozlony.hu/hivatalos-lapok/65df3ddffea846c04451beb3542725e6bbc0f6de/dokumentumok/32a06c8a0c86c323f8d55c76cc172f62f3eeb5d0/letoltes